Breithiúnas na Cúirte (an Tríú Dlísheomra) an 29 Meán Fómhair 2022 (iarraidh ar réamhrialú ón Fővárosi Törvényszék – an Ungáir) – Polskie Linie Lotnicze “LOT” SA v Budapest Főváros Kormányhivatala
(Cás C-597/20)1
(Tarchur chun réamhrialú – Aeriompar – Rialachán (CE) Uimh 261/2004 – Airteagal 16 – Cúiteamh agus cúnamh do phaisinéirí – Tasc an chomhlachta náisiúnta atá freagrach as an Rialachán sin a fhorghníomhú – Reachtaíocht náisiúnta lena dtugtar an chumhacht don chomhlacht sin a ordú d’aeriompróir cúiteamh atá dlite do phaisinéir a íoc – Cairt um Chearta Bunúsacha an Aontais Eorpaigh – Airteagal 47 – An ceart leigheas a lorg os comhair binse)
Teanga an cháis: an Ungáiris
An chúirt a rinne an tarchur
Fővárosi Törvényszék
Páirtithe sna príomhimeachtaí
Iarratasóir: Polskie Linie Lotnicze “LOT” SA
Cosantóir: Budapest Főváros Kormányhivatala
An chúirt oibríochtúil
Maidir le hAirteagal 16 de Rialachán (CE) Uimh. 261/2004 ó Pharlaimint na hEorpa agus ón gComhairle an 11 Feabhra 2004 lena mbunaítear rialacha comhchoiteanna maidir le cúiteamh agus cúnamh do phaisinéirí i gcás nach gceadófar dóibh bordáil agus i gcás ina gcuirfear eitiltí ar ceal nó i gcás ina gcuirfear moill fhada orthu, agus lena n-aisghairtear Rialachán (CEE) Uimh. 295/91,
ní mór léiriú a dhéanamh mar seo a leanas:
tá sé de chumhacht ag na Ballstáit údarú a thabhairt don chomhlacht náisiúnta atá freagrach as an Rialachán sin a fhorghníomhú iallach a chur ar aeriompróir cúiteamh a íoc, de réir bhrí Airteagal 7 den Rialachán sin, atá dlite do phaisinéirí faoin Rialachán sin, i gcás ina mbeidh gearán aonair déanta ag paisinéir leis an gcomhlacht náisiúnta sin, ar choinníoll go bhféadfaidh an paisinéir sin agus an t-aeriompróir sin imeachtaí a thabhairt os comhair na gcúirteanna.
____________
1 IO C 28, 25.01.2021